На основу члана 16. став 6. Закона о коришћењу обновљивих извора енергије („Службени гласник РС”, бр. 40/21 и 35/23) и чланa 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УC, 72/12, 7/14 – УC, 44/14 и 30/18 - др. закон),

Влада доноси

УРЕДБУ

О КВОТИ У СИСТЕМУ ТРЖИШНЕ ПРЕМИЈЕ ЗА СОЛАРНЕ ЕЛЕКТРАНЕ

Члан 1.

Овом уредбом прописује се квота у систему тржишне премије за соларне електране.

Члан 2.

Квота за соларне електране одобрене снаге 500 kW и више износи 50 МW.

Члан 3.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-4608/2023

У Београду, 1. јуна 2023. године

ВЛАДА

ПРЕДСЕДНИК

Ана Брнабић, с.р.

**ОБРАЗЛОЖЕЊЕ**

**I.** **ПРАВНИ ОСНОВ**

Правни основ за доношење Уредбе о квотама за тржишне премије (у даљем тексту: Уредба) садржан је у одредбама члана 16. став 6. Закона о коришћењу обновљивих извора енергије („Службени гласник РС”, бр. 40/21 и 30/23 - у даљем тексту: Закон) где је прописано да министарство надлежно за рударство и енергетику спроводи аукције на основу расположивих квота које прописује Влада, као и чланом 42. став 1. Закона о Влади („Службени гласник РС”, бр. 55/05, 71/05 - испр., 101/07, 65/08, 16/11, 68/12– УC, 74/12, 72/12, 7/14 – УC, 44/14 и 30/18) где је прописано да Влада уредбом подробније разрађује однос уређен законом, у складу са сврхом и циљем закона.

**II. РАЗЛОЗИ ЗА ДОНОШЕЊЕ**

Законом о коришћењу обновљивих извора енергије предвиђено је спровођење аукција за додељивање права на тржишну премију (подстицаја) електранама које користе обновљиве изворе енергије. Аукције се спроводе на основу квота које прописује Влада сходно потребама Републике Србије за таквим новим капацитетима из обновљивих извора енергије, а имајући у виду важећа планска документа у области енергетике, преузете међународне обавезе, односно расположе податке о постојећим капацитетима, планиране потребе и друге податке значајне за одређивање квота. Право на учествовање на аукцији за додељивања права на тржишну премију имају електране које су предмет подстицаја у смислу члана 12. Закона, а које нису мала постројења (електране одобрене снаге преко 500 kW и електране на ветар одобрене снаге преко 3 MW) или демонстрациони пројекти (за које Закон предвиђа посебне аукције и право на подстицаје у облику фид-ин тарифа).

На основу спроведених анализа тренутног стања тржишта и података којима располаже министарство надлежно за послове енергетике, утврђено је да тренутно у Републици Србији постоји потреба за додељивањем подстицаја за производњу електричне енергије из соларних електрана, где тренутно постоји преко 100 MW соларних електрана за које су већ издате енергетске дозволе, што је значајно више од предложене квоте, и на основу чега ће на аукцијама бити велика конкуреција.

Република Србија тренутно има 23 MW соларних електрана, што је значајно мање од капацитета ветроелектрана и далеко испод њених потенцијала у области соларне енергије. Стога предложена квота има за циљ да подстакне бржи развој овог сегмента тржишта, а у циљу испуњења циљева зелене транзиције и декарбонизације који ће захтевати значајно веће соларне капацитете, а који ће бити дефинисани кроз стратешка документа,

**III. ОБЈАШЊЕЊА ОСНОВНИХ ПРАВНИХ ИНСТИТУТА И**

**ПОЈЕДИНАЧНИХ РЕШЕЊА**

Одредбом члана 1. Предлога уредбе утврђује се предмет уредбе, односно ближе се одређује да се квота за соларне електране.

Одредбом члана 2. Предлога уредбе утврђује се квота за соларне електране у систему тржишне премије.

Одредбом члана 3. дефинисан је датум ступања на снагу Уредбе.

**IV. РАЗЛОЗИ ЗБОГ КОЈИХ СЕ ПРЕДЛАЖЕ ДА УРЕДБА СТУПИ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”**

Предложено је да ова уредба ступа на снагу наредног дана од дана објављивања у „Службеном гласнику Републике Србије” јер је ступање на снагу уредбе услов за покретање поступка аукција којима се стиче право на тржишну премију, а покретање поступка аукција је услов за повлачење кредитне линије која је уговорена између Јавног предузећа „Електропривреда Србије”, Београд (након промене правне форме тај привредни субјект послује под називом Акционарско друштво Електропривреда Србије, Београд) и Европске банке за обнову и развој.

**V. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ**

 **УРЕДБЕ**

Финансијска средства за спровођење ове уредбе нису потребна.